આપણા યુગે ગાંધીને ગાંડા કીધા. હિન્દુ-મુસ્લિમ-એકતાની વાતો કરી એટલે. એ દષ્ટિએ એમના પૂર્વજ ગાંડા યુધિષ્ઠિર હતા. સામો માણસ કેવો છે તેના પરથી તમારો સંબંધ નક્કી ન થાય, તમારા ઉપરથી થાય. યુધિષ્ઠિરે તો આ દુર્યોધનને આટલા જ પ્રેમથી સાચવ્યો હતો. રાજસૂયયજ્ઞ વખતે બધા રાજાઓ ભેટરૂપ જે વસ્તુઓ લાવે છે તેના ખજાનચી તરીકે એમણે દુર્યોધનને મૂક્યો છે. બધી સંપત્તિ જે આવે છે તે દુર્યોધન સ્વીકારે છે. આટલું બધું થયા પછી પણ દુર્યોધનને તેની ઈર્ષા આવી. આપણે શકુનિને ગમે તેટલી ગાળો દેતા હોઈએ તોપણ મહાભારતમાં એવું આવે છે કે રાજસૂય-યજ્ઞમાંથી પાછા ફરતી વખતે દુર્યોધન નિઃશ્વાસ નાખતો ચાલતો હતો, એટલે શકુનિએ પૂછ્યું : ‘કેમ, ભાણા, નિસાસા નાખો છો ?’ તો કહે કે ‘મારાથી આ યુધિષ્ઠિરની સંપત્તિ જોઈ શકાતી નથી.’ એટલે શકુનિ કહે : ‘એમાં શું ? એ લોકોને એમના ભાગ્યનું મળ્યું છે. તેમણે તેમના બાહુબળે બધું જીત્યું છે. તું પણ તેમ કર.’